Source: https://beta.e-justice.europa.eu/447/MT/insolvencybankruptcy?AUSTRIA&action=print&init=true
Timestamp: 2020-06-03 22:02:21+00:00
Document Index: 1601485

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Il-liġi tal-Awstrija dwar l-insolvenza mhijiex limitata għall-intraprendituri. Il-kapaċità għal insolvenza hija fil-fatt definita bħala parti mill-kapaċità legali skont il-liġi privata: kwalunkwe persuna li jista’ jkollha drittijiet u obbligi għandha kapaċità għal insolvenza wkoll. Min-naħa l-oħra, din mhijiex kwistjoni ta’ kapaċità ta’ twettiq ta’ tranżazzjoni. Dan ifisser li kwalunkwe persuna fiżika (anki tfal) tista’ tkun debitur f’insolvenza, u hekk ukoll persuni ġuridiċi (privati jew pubbliċi), sħubijiet reġistrati skont il-Kodiċi Kummerċjali (Unternehmensgesetzbuch) (sħubijiet ġenerali (offene Gesellschaften), sħubijiet limitati (Kommanditgesellschaften)) u l-patrimonji tad-deċeduti. Min-naħa l-oħra, sħubijiet silenzjużi (stille Gesellschaften) u kumpaniji kkostitwiti skont il-liġi ċivili (Gesellschaften bürgerlichen Rechts) ma għandhomx kapaċità għal insolvenza.
Wara x-xoljiment ta’ persuna ġuridika jew ta’ sħubija reġistrata, il-ftuħ tal-proċedimenti ta’ insolvenza huwa permess dment li l-assi ma jkunux ġew iddistribwiti (§ 68 tal-Kodiċi dwar l-Insolvenza (Insolvenzordnung - IO)).
Jistgħu jinfetħu proċedimenti ta’ falliment (Konkursverfahren), iżda mhux proċedimenti ta’ riorganizzazzjoni (Sanierungsverfahren), kontra l-assi ta’ istituzzjonijiet tal-kreditu, ta’ ditti tat-titoli, ta’ ditti tas-servizzi ta’ investiment u ta’ impriżi tal-assigurazzjoni (§ 82(1) tal-Att Bankarju (Bankwesengesetz – BWG), § 79 tal-Att tal-2018 dwar is-Superviżjoni tal-Garanziji (Wertpapieraufsichtsgesetz - WAG 2018) u § 309(1) tal-Att tal-2016 dwar is-Superviżjoni tal-Assigurazzjoni (Versicherungsaufsichtsgesetz - VAG 2016)).
Minn meta daħal fis-seħħ l-Att Emendatorju tal-2010 dwar il-Liġi tal-Insolvenza (Insolvenzrechtsänderungsgesetz 2010), sar hemm tip wieħed biss ta’ proċedimenti ta’ insolvenza standard skont il-liġi Awstrijaka. Madankollu, fl-istess ħin, jingħataw deżinjazzjonijiet differenti skont il-perkors attwali tal-proċedimenti:
Il-proċedimenti ta’ insolvenza huma magħrufin bħala proċedimenti ta’ falliment (Konkursverfahren) jekk ma jkun għad hemm ebda pjan ta’ ristrutturar disponibbli meta jinfetħu l-proċedimenti. Fil-prinċipju, kemm il-likwidazzjoni kif ukoll ir-ristrutturar huma possibbli skont il-proċedimenti ta’ falliment.
Il-proċedimenti ta’ insolvenza huma magħrufin bħala proċedimenti ta’ riorganizzazzjoni jekk diġà jkun jeżisti pjan ta’ ristrutturar meta jinfetħu l-proċedimenti. Il-proċedimenti jiffokaw fuq ir-riorganizzazzjoni tad-debitur. Huma disponibbli għal persuni fiżiċi li jmexxu negozju, għal persuni ġuridiċi, għal sħubijiet u għal patrimonji tad-deċeduti (§ 166 tal-IO).
Il-proċedimenti ta’ riorganizzazzjoni huma possibbli b’debitur jew mingħajr debitur fil-pussess (Eigenverwaltung). Id-debitur jibqa’ fil-pussess (taħt is-superviżjoni ta’ amministratur tar-riorganizzazzjoni (Sanierungsverwalter)) jekk joffri dividend ta’ mill-inqas 30 % lill-kredituri tal-insolvenza fil-pjan ta’ ristrutturar u jkun hemm dokumenti oħrajn disponibbli wkoll. Pereżempju, hemm bżonn ta’ pjan finanzjarju, li juri li l-finanzjament huwa ggarantit għal 90 jum.
Il-proċedimenti ta’ saldu tad-djun (Schuldenregulierungsverfahren), li huma disponibbli għal persuni fiżiċi li ma jmexxux negozju, huma varjant ieħor tal-proċedimenti ta’ insolvenza.
Talba għall-ftuħ ta’ proċedimenti ta’ insolvenza trid issir mid-debitur jew minn kreditur. Fil-każ ta’ proċedimenti ta’ riorganizzazzjoni, dejjem trid issir talba mid-debitur u jrid ikun jeżisti pjan ta’ ristrutturar.
Prerekwiżit għall-ftuħ tal-proċedimenti ta’ insolvenza huwa li, fil-prinċipju, id-debitur irid ikun insolventi (§ 66 tal-IO). Il-proċedimenti ta’ insolvenza jistgħu jinfetħu wkoll fil-forma ta’ proċedimenti ta’ riorganizzazzjoni fil-każ ta’ insolvenza imminenti (§ 167(2) tal-IO). Il-ftuħ tal-proċedimenti ta’ insolvenza fir-rigward ta’ sħubijiet reġistrati li fihom ebda sieħeb b’responsabbiltà illimitata ma jkun persuna fiżika, jew fir-rigward tal-assi ta’ persuni ġuridiċi u fir-rigward tal-patrimonji tad-deċeduti jseħħ ukoll fil-każ ta’ dejn eċċessiv (§ 67 tal-IO).
Kundizzjoni oħra għall-ftuħ tal-proċedimenti ta’ insolvenza hija d-disponibilità ta’ assi sabiex ikopru l-ispejjeż. Tal-inqas iridu jiġu koperti l-ispejjeż inizjali tal-proċedimenti ta’ insolvenza (eċċezzjoni: il-proċedimenti ta’ saldu tad-djun f’ċerti każijiet).
Il-ftuħ ta’ proċedimenti ta’ insolvenza huwa ppubblikat f’editt fuq l-Internet (www.edikte.gv.at). Il-ftuħ ta’ proċedimenti ta’ insolvenza jipproduċi effetti legali fil-bidu tal-jum ta’ wara dak tal-pubblikazzjoni tal-editt. Il-ftuħ ta’ proċedimenti ta’ insolvenza huwa rreġistrat f’reġistri pubbliċi wkoll (ir-Reġistru tal-Artijiet (Grundbuch), ir-Reġistru Kummerċjali (Firmenbuch) eċċ.).
Jekk il-proċedimenti ta’ insolvenza ma jkunux jistgħu jinfetħu minnufih, il-qorti tal-insolvenza (Insolvenzgericht) trid tordna miżuri interim sabiex tissalvagwardja l-patrimonju u, b’mod partikolari, sabiex tipprevjeni atti legali annullabbli u tiżgura l-kontinwazzjoni ta’ negozju, bil-patt li t-talba sabiex jinfetħu l-proċedimenti ma tkunx kjarament infondata (§ 73 tal-IO). Il-qorti tista’ tipprojbixxi lid-debitur milli jwettaq ċerti atti legali (eż. il-bejgħ jew l-aggravar ta’ proprjetà) jew milli jagħmel tali atti soġġetti għal approvazzjoni mill-qorti. Hu possibbli li jinħatar amministratur temporanju wkoll.
Il-ftuħ ta’ proċedimenti ta’ insolvenza għandu l-effett ta’ tiċħid lid-debitur mid-dritt ta’ disponiment liberu fuq l-assi kollha soġġetti għal infurzar, li jappartjenu lid-debitur f’dan iż-żmien jew li d-debitur jakkwista matul il-proċedimenti ta’ insolvenza (§ 2(2) tal-IO). Dawn isiru dovuti għall-proprjetà tal-insolvenza (Insolvenzmasse).
Għalhekk, il-proprjetà tal-insolvenza tikkonsisti fl-assi mobbli u immobbli kollha tad-debitur, bħal ishma fi proprjetà immobbli, ishma ta’ sjieda konġunta, pretensjonijiet, drittijiet ta’ lokazzjoni, wirt, eċċ. Il-proprjetà tal-insolvenza ma tinkludix il-pretensjonijiet tad-debitur għall-manteniment, dak li jiggwadanja d-debitur bl-isforzi tiegħu stess, jew is-sehem mis-salarji (sussistenza minima) eżenti. Bl-istess mod, il-patrimonju ma jinkludix beni mobbli eżenti (eż. oġġetti għall-użu personali) u drittijiet strettament personali (eż. drittijiet tal-proprjetà industrijali).
Jekk id-debitur jgħix f’dar li tappartjeni għall-proprjetà tal-insolvenza (jew appartament okkupat mis-sid), hu u familtu għall-ewwel ma jitkeċċewx mill-bini residenzjali essenzjali (§ 5(3) tal-IO). Madankollu, dan ma jipprevjenix ir-realizzazzjoni tad-dar (appartament okkupat mis-sid) fi proċedimenti ta’ insolvenza. Il-qorti tal-insolvenza tħalli wkoll id-drittijiet ta’ kiri (jew drittijiet oħrajn ta’ użu) rigward il-bini residenzjali li huma indispensabbli għad-debitur u għall-familja tiegħu għad-dispożizzjoni libera tad-debitur (§ 5(4) tal-IO). It-tħallija ta’ dawn id-drittijiet għad-dispożizzjoni libera tad-debitur twassal għas-segregazzjoni ta’ dawn mill-proprjetà tal-insolvenza.
Il-kumitat tal-kredituri (Gläubigerausschuss) jista’ jiddeċiedi wkoll, bl-approvazzjoni tal-qorti tal-insolvenza, li jissegrega l-pretensjonijiet li aktarx li mhumiex se jirnexxu b’mod adegwat jew oġġetti ta’ valur minuri mill-proprjetà tal-insolvenza (§ 119(5) tal-IO). Ir-raġuni għal segregazzjoni bħal din hija li din tevita l-ispejjeż ta’ realizzazzjoni ta’ kull oġġett li jappartjeni għall-patrimonju li ma jġib ebda benefiċċju għall-patrimonju.
Il-proċedura tal-insolvenza
huwa intitolat li japplika għal falliment u li jappella kontra l-ftuħ ta’ proċedimenti ta’ falliment;
jitlef is-setgħa ta’ disponiment b’rabta mal-assi li jappartjenu għall-patrimonju meta jinfetħu l-proċedimenti ta’ falliment;
huwa intitolat li jattendi l-laqgħa tal-kredituri (Gläubigerversammlung) u tal-kumitat tal-kredituri;
huwa intitolat li jagħmel applikazzjoni għall-konklużjoni ta’ pjan ta’ ristrutturar.
It-trustee f’falliment (Masseverwalter)
huwa responsabbli għall-kondotta prattika tal-proċedimenti ta’ insolvenza;
janalizza l-pożizzjoni finanzjarja tad-debitur;
ikompli jmexxi n-negozju jekk ma jkunx għadu ngħalaq fil-ftuħ tal-proċedimenti u ma jirriżulta ebda żvantaġġ mill-kontinwazzjoni għall-kredituri;
jeżamina l-pretensjonijiet ippreżentati;
jeżamina jekk pjan ta’ ristrutturar huwiex fl-interessi tal-kredituri u jekk huwiex probabbli li jkun eżegwibbli;
jistabbilixxi u jiddisponi l-assi;
jamministra u jirrappreżenta lill-proprjetà tal-insolvenza;
jeżerċita d-dritt ta’ kontestazzjoni għall-proprjetà tal-insolvenza;
jiddistribwixxi r-rikavati mill-patrimonju.
Meta l-proċedimenti ta’ falliment jikkonċernaw persuni fiżiċi li ma jmexxux negozju (proċedimenti ta’ saldu tad-djun), il-ħatra ta’ trustee f’falliment hija l-eċċezzjoni. Jekk il-qorti tal-insolvenza ma taħtarx trustee f’falliment, hi stess trid tittratta l-kwistjonijiet fdati lit-trustee f’falliment skont il-Kodiċi dwar l-Insolvenza.
Proċedimenti ta’ riorganizzazzjoni mingħajr debitur fil-pussess
japplika għall-ftuħ tal-proċedimenti ta’ riorganizzazzjoni u għall-konklużjoni ta’ pjan ta’ ristrutturar;
jitlef is-setgħa ta’ disponiment b’rabta mal-assi li jappartjenu għall-patrimonju meta jinfetħu l-proċedimenti ta’ insolvenza;
huwa intitolat li jattendi laqgħat tal-kredituri u tal-kumitat tal-kredituri.
It-trustee f’falliment
jeżerċita d-dritt ta’ kontestazzjoni għall-proprjetà tal-insolvenza.
Proċedimenti ta’ riorganizzazzjoni bid-debitur fil-pussess
japplika għall-ftuħ tal-proċedimenti ta’ riorganizzazzjoni bid-debitur fil-pussess u għall-konklużjoni ta’ pjan ta’ ristrutturar u mal-applikazzjoni jippreżenta wkoll id-dokumenti neċessarji għad-debitur fil-pussess;
iżomm setgħa (limitata) ta’ disponiment u, fil-prinċipju, ikompli jamministra l-assi hu stess;
huwa taħt is-superviżjoni tal-amministratur tar-riorganizzazzjoni u tal-qorti tal-insolvenza.
L-amministratur tar-riorganizzazzjoni
jissorvelja lid-debitur u l-ġestjoni tan-negozju tad-debitur;
jagħti jew jirrifjuta l-awtorizzazzjoni għal atti legali li ma jitwettqux fil-perkors normali tan-negozju;
jirrappreżenta lid-debitur f’kull kwistjoni li fiha d-debitur ma għandux is-setgħa ta’ disponiment;
jaċċerta l-pożizzjoni finanzjarja tad-debitur;
jeżamina jekk il-pjan ta’ ristrutturar huwiex eżegwibbli u jekk jeżistux raġunijiet għall-irtirar tal-pussess;
Il-qorti tal-insolvenza trid tissorvelja l-attivitajiet tal-amministratur tal-insolvenza (Insolvenzverwalter). Din tista’ toħroġ struzzjonijiet bil-miktub jew orali lill-amministratur tal-insolvenza, tikseb rapporti u spjegazzjonijiet, tispezzjona kontijiet u dokumenti oħrajn u twettaq l-inkjesti neċessarji. Il-qorti tista’ tordna wkoll lill-amministratur tal-insolvenza sabiex jikseb struzzjonijiet mingħand il-kumitat tal-kredituri dwar kwistjonijiet individwali. L-amministratur tal-insolvenza jrid jinnotifika lill-qorti dwar ċerti tranżazzjonijiet qabel ma jikkonkludihom (§ 116 tal-IO); tranżazzjonijiet oħrajn jeħtieġu l-approvazzjoni tal-kumitat tal-kredituri u tal-qorti tal-insolvenza (§ 117 tal-IO);
Il-ħatra u r-remunerazzjoni tal-amministratur tal-insolvenza
L-amministratur tal-insolvenza jrid jinħatar mill-qorti tal-insolvenza fuq mozzjoni tagħha stess dwar il-ftuħ tal-proċedimenti ta’ insolvenza. L-amministratur irid ikun responsabbli, affidabbli u esperjenzat fin-negozju u jkollu għarfien dwar is-sistema ta’ insolvenza (§ 80(2) tal-IO). Fi proċedimenti ta’ insolvenza li jikkonċernaw in-negozju, hemm bżonn ta’ għarfien suffiċjenti tal-liġi kummerċjali jew tal-amministrazzjoni tan-negozju (§ 80(3) tal-IO). Persuni interessati fl-amministrazzjoni tal-insolvenza jistgħu jirreġistraw f’lista ta’ amministraturi tal-insolvenza. Il-lista hija disponibbli fuq l-Internet fuq www.iv.justiz.gv.at u tintuża mill-qrati tal-insolvenza sabiex jiffaċilitaw l-għażla ta’ amministratur tal-insolvenza xieraq.
L-amministratur tal-insolvenza ma jistax ikun qarib viċin (§ 32 tal-IO), iżda lanqas kompetitur tad-debitur u jrid ikun indipendenti kemm mid-debitur kif ukoll mill-kredituri (§ 80b(1) tal-IO).
Anki persuni ġuridiċi jistgħu jinħatru bħala amministraturi tal-insolvenza. Jeħtiġilhom jinformaw lill-qorti dwar l-isem tal-persuna fiżika li qed tirrappreżentahom fit-twettiq tal-amministrazzjoni tal-insolvenza (§ 80(5) tal-IO).
L-amministratur tal-insolvenza huwa intitolat li jingħata rimborż tal-ispejjeż tiegħu ta’ flus kontanti u għal remunerazzjoni għall-isforzi tiegħu, flimkien mat-taxxa fuq il-valur miżjud (§ 82, l-ewwel sentenza, tal-IO). L-ammont tal-miżata tal-amministratur huwa regolat mil-liġi (§ 82 tal-IO) u jiddependi mir-rikavati gross li l-amministratur tal-insolvenza jkun kiseb mir-realizzazzjoni tal-assi. Madankollu, dan jinkludi biss ir-rikavati li l-amministratur tal-insolvenza kien responsabbli mill-ġbir tagħhom. Ir-remunerazzjoni minima għall-amministratur tal-insolvenza hija ta’ EUR 3 000. Hemm remunerazzjoni addizzjonali fuq l-adozzjoni ta’ pjan ta’ ristrutturar jew ta’ ħlas ((§ 82a tal-IO) u għar-realizzazzjoni ta’ subpatrimonju (§ 82d tal-IO). Titħallas remunerazjoni separata għall-kontinwazzjoni ta’ negozju wkoll (§ 82(3) tal-IO).
Fil-prinċipju, il-possibbiltà ta’ tpaċija kontra pretensjoni tad-debitur tinżamm matul il-proċedimenti ta’ insolvenza.
Madankollu, huwa prerekwiżit li l-pretensjonijiet kienu eliġibbli għat-tpaċija meta nfetħu l-proċedimenti. It-tpaċija mhijiex permessa jekk kreditur tal-insolvenza jkun sar debitur tal-proprjetà tal-insolvenza biss wara l-ftuħ tal-proċedimenti ta’ insolvenza jew jekk il-pretensjoni kontra d-debitur tkun inkisbet biss wara l-ftuħ tal-proċedimenti ta’ insolvenza (§ 20(1), l-ewwel sentenza, tal-IO). Barra minn hekk, it-tpaċija hija prekluża jekk il-parti terza tkun kisbet il-kontrotalba kontra d-debitur fl-aħħar sitt xhur qabel il-ftuħ tal-proċedimenti ta’ insolvenza u fi żmien l-akkwiżizzjoni kienet taf jew missha kienet taf bl-insolvenza (§ 20(1) u (2) tal-IO). F’dawn il-każijiet, anki negliġenza minuri hija ta’ detriment għall-parti terza.
Fil-proċedimenti ta’ insolvenza, it-tpaċija kontra pretensjoni kundizzjonali hija possibbli, indipendentement minn jekk il-pretensjoni kundizzjonali issirx mill-kreditur tal-insolvenza jew mid-debitur. Jekk il-kreditur tal-insolvenza jkollu pretensjoni kundizzjonali, il-qorti tal-insolvenza tista’ tagħmel it-tpaċija dipendenti fuq il-forniment ta’ garanzija (§ 19(2) tal-IO). It-tpaċija fil-proċedimenti ta’ insolvenza lanqas ma hija prekluża mill-fatt li l-pretensjoni tal-kreditur tal-insolvenza mhijiex monetarja (§ 19(2) tal-IO). Din ma twassalx għal diffikultajiet għaliex dawn l-intitolamenti huma kkonvertiti f’pretensjonijiet monetarji meta jinfetħu l-proċedimenti ta’ insolvenza (§ 14(1) tal-IO).
Il-kredituri tal-insolvenza bi pretensjonijiet eliġibbli għat-tpaċija ma għandhomx bżonn li jippreżentawhom fil-proċedimenti ta’ insolvenza, dment li jkunu koperti mill-kontrotalba (§ 19(1) tal-IO). Madankollu, il-Qorti Suprema (Oberster Gerichtshof – OGH) iddeċidiet li jekk kreditur tal-insolvenza ma jużax il-possibbiltà statutorja ta’ tpaċija matul il-proċedimenti ta’ insolvenza skont § 19(1) tal-IO, ladarba l-pjan ta’ ristrutturar ikun ġie finalment ikkonfermat u l-proċedimenti ta’ insolvenza jkunu ngħalqu, bħala regola, dawn ikunu jistgħu jiġu paċuti biss bir-rata tal-pjan ta’ ristrutturar tad-dividend. (RIS-Justiz RS0051601 [T4]).
Kuntratti bilaterali
Jekk kuntratt bilaterali ma jkunx ġie eżegwit jew ma jkunx ġie eżegwit bis-sħiħ mid-debitur u mill-parti l-oħra fi żmien il-ftuħ tal-proċedimenti ta’ insolvenza, l-amministratur tal-insolvenza jista’ jeżegwixxi l-kuntratt (kollu kemm hu) għan-nom tad-debitur u jitlob l-eżekuzzjoni mill-parti l-oħra jew inkella jħassar il-kuntratt (§ 21(1) tal-IO). Fil-proċedimenti ta’ riorganizzazzjoni bid-debitur fil-pussess, id-debitur jintalab jagħmel dikjarazzjoni skont § 21 tal-IO. Jekk id-debitur jixtieq iħassar il-kuntratt, ikun hemm bżonn l-approvazzjoni tal-amministratur tar-riorganizzazzjoni (§ 171(1) tal-IO). Jekk il-parti l-oħra tkun taħt l-obbligu li teżegwixxi l-kuntratt minn qabel, din tista’ tirrifjuta l-eżekuzzjoni ta’ dan sakemm tiġi pprovduta garanzija, sakemm fi żmien konklużjoni tal-kuntratt ma kinitx taf biċ-ċirkustanzi finanzjarji avversi tad-debitur (§ 21(3) tal-IO).
Lokazzjonijiet
F’każ ta’ proċedimenti ta’ insolvenza relatati mal-kerrej, l-amministratur tal-insolvenza huwa intitolat li jtemm il-lokazzjoni soġġetta għall-konformità mal-perjodu ta’ notifika statutorju jew perjodu ta’ notifika iqsar miftiehem (§ 23 tal-IO).
Kuntratti ta’ impjieg:
Jekk id-debitur ikun impjegatur u jekk ir-relazzjoni tax-xogħol diġà tkun daħlet fis-seħħ, fil-prinċipju din tista’ tiġi tterminata mill-impjegat permezz ta’ riżenja bikrija, jew mill-amministratur tal-insolvenza, soġġett għar-rispett tat-terminu ta’ notifika statutorju, għat-terminu miftiehem b’mod kollettiv ta’ notifika jew għat-terminu ta’ notifika iqsar miftiehem b’mod ammissibbli, b’kunsiderazzjoni tar-restrizzjonijiet statutorji relatati mat-terminazzjoni, fi żmien xahar mill-pubblikazzjoni tad-deċiżjoni li tordna, tapprova jew tistabbilixxi l-għeluq tal-intrapriża jew ta’ diviżjoni tal-intrapriża. Japplikaw dispożizzjonijiet speċjali għall-proċedimenti ta’ insolvenza bid-debitur fil-pussess.
Projbizzjoni fuq it-terminazzjoni tal-kuntratti
Jekk it-terminazzjoni ta’ kuntratt tista’ xxekkel il-kontinwazzjoni tan-negozju tad-debitur, il-parti l-oħra tista’ tittermina kuntratt li daħlet fih mad-debitur, għal perjodu ta’ sitt xhur li jibda mill-ftuħ tal-proċedimenti ta’ insolvenza, għal raġuni valida biss. Id-deterjorament tas-sitwazzjoni ekonomika tad-debitur u l-inadempjenza tad-debitur fl-issodisfar tal-pretensjonijiet li jkunu saru dovuti qabel il-ftuħ tal-proċedimenti ta’ insolvenza mhumiex meqjusin bħala raġuni valida (§ 25a(1) tal-IO). Ir-restrizzjonijiet ma japplikawx jekk it-terminazzjoni tal-kuntratt tkun essenzjali sabiex tiġi evitata diffikultà personali jew ekonomika serja għall-parti kontraenti, fil-każ ta’ intitolament għall-iżborż ta’ self u fil-każ ta’ kuntratti tax-xogħol (§ 25a(2) tal-IO).
Ftehimiet invalidi
Skont § 25b(2) tal-IO, mhuwiex permess li tiddaħħal dispożizzjoni kuntrattwali li tħassar jew tittermina kuntratt fil-każ tal-ftuħ ta’ proċedimenti ta’ insolvenza. Fil-prinċipju, dan japplika għall-kuntratti kollha (ftit eċċezzjonijiet jikkonċernaw kuntratti skont l-Att Bankarju jew l-Att dwar il-Borża ( Börsegesetz)).
Mill-ftuħ tal-proċedimenti ta’ insolvenza, il-kredituri tal-insolvenza ma jistgħux jibqgħu jfittxu l-pretensjonijiet tagħhom kontra d-debitur bi proċess ġudizzjarju, la b’mod individwali u lanqas barra mill-insolvenza (projbizzjoni tal-proċedimenti, § 6(1) tal-IO). Lanqas ma jistgħu jinħarġu inibizzjonijiet favur il-pretensjonijiet ta’ insolvenza. Fil-proċedimenti ta’ riorganizzazzjoni bid-debitur fil-pussess biss id-debitur jibqa’ intitolat li jieħu passi legali u jiftaħ proċedimenti oħrajn f’dak li għandu x’jaqsam mal-pussess (§ 173 tal-IO). Jekk għall-kuntrarju ta’ § 6(1) IO titressaq kawża mid-debitur jew kontra d-debitur wara l-ftuħ tal-proċedimenti ta’ insolvenza, din trid tiġi miċħuda.
Barra minn hekk, wara l-ftuħ tal-proċedimenti ta’ insolvenza, ma jista’ jinkiseb ebda rahan jew dritt ta’ sodisfazzjon sabiex jiġi infurzat il-ħlas ta’ pretensjoni ta’ insolvenza (projbizzjoni għall-infurzar, § 10(1) tal-IO). Rigward l-intitolament għas-segragazzjoni u għal saldu separat diġà stabbiliti qabel il-ftuħ tal-proċedimenti ta’ insolvenza, ma hemm ebda projbizzjoni ġenerali għall-infurzar; għaldaqstant, l-infurzar jista’ jitfittex fi proċedimenti ta’ insolvenza wkoll.
Il-projbizzjonijiet għall-proċedimenti u għall-infurzar iridu jiġu osservati ex officio mill-qorti, u jestendu għall-kredituri tal-insolvenza kollha.
Kawżi pendenti relatati mal-patrimonju jiġu sospiżi ex lege mal-ftuħ tal-proċedimenti ta’ insolvenza (§ 7(1) tal-IO). Is-sospensjoni tal-proċedimenti tiġi eżerċitata ex officio.
Proċedimenti li jikkonċernaw il-pretensjonijiet ta’ insolvenza bl-ebda mod ma jistgħu jkomplu qabel ma ssir il-laqgħa ta’ verifika (§ 7(3) tal-IO). Jekk il-pretenzjoni tiġi kkontestata matul il-laqgħa ta’ verifika mill-amministratur tal-insolvenza jew minn wieħed mill-kredituri intitolati biex jagħmlu dan, il-proċedimenti sospiżi jistgħu jitkomplew bħala proċess ta’ verifika (§ 113 tal-IO).
Il-proċedimenti li jikkonċernaw pretensjonijiet li ma jiġux ippreżentati fil-proċedimenti ta’ insolvenza jistgħu jitkomplew minnufih.
Fil-prinċipju, il-proċedimenti ta’ infurzar li jinbdew qabel il-ftuħ ta’ proċedimenti ta’ insolvenza ma jiġux sospiżi. Madankollu, rhuna u drittijiet ta’ sodisfazzjon miksubin għall-infurzar ta’ ħlas fis-60 jum qabel il-ftuħ tal-proċedimenti ta’ insolvenza jiskadu ex lege, sakemm ma kinux dwar pretensjonijiet skont il-liġi pubblika (§ 12(1) tal-IO). Fil-każ ta’ skadenza, il-proċedimenti ta’ infurzar għar-realizzazzjoni għandhom jiġu sospiżi fuq it-talba tal-qorti tal-insolvenza jew tal-amministratur tal-insolvenza (§ 12(2) tal-IO).
L-ewwel laqgħa tal-kredituri
Il-laqgħa tal-kredituri hija l-korp ġenerali ta’ kredituri tal-insolvenza u sservi sabiex tippermetti lill-kredituri tal-insolvenza jieħdu sehem fil-proċedimenti. Il-qorti tal-insolvenza hija responsabbli għat-tlaqqigħ u għall-ippresidjar tal-laqgħa tal-kredituri (§ 91(1) tal-IO). L-ewwel laqgħa tal-kredituri titlaqqa’ mal-ftuħ tal-proċedimenti ta’ insolvenza u hija obbligata mil-liġi. Il-qorti tal-insolvenza tista’ tlaqqa’ iktar laqgħat bid-diskrezzjoni tagħha. Laqgħa tal-kredituri titlaqqa’ b’mod partikolari jekk japplikaw għaliha l-amministratur tal-insolvenza, il-kumitat tal-kredituri jew tal-inqas żewġ kredituri li l-pretensjonijiet tagħhom jirrappreżentaw madwar kwart mill-pretensjonijiet tal-insolvenza, filwaqt li jispeċifikaw il-punti fl-aġenda.
Il-laqgħa tal-kredituri għandha ċerti drittijiet ta’ petizzjoni (eż. għall-ħatra ta’ kumitat tal-kredituri jew għat-tkeċċija tal-amministratur tal-insolvenza). Hija responsabbli wkoll għall-votazzjoni dwar l-adozzjoni ta’ pjan ta’ ristrutturar.
Deċiżjonijiet u applikazzjonijiet mil-laqgħa tal-kredituri ġeneralment jeħtieġu maġġoranza assoluta ta’ voti, li trid tiġi kkalkolata fuq il-bażi tal-ammont tal-pretensjonijiet (§ 92(1) tal-IO).
Kumitat tal-kredituri
Kumitat tal-kredituri mhux bilfors li jinħatar dejjem fil-proċedimenti ta’ insolvenza, iżda biss meta dan ikun rakkomandabbli fid-dawl tan-natura jew tal-iskala partikolari tan-negozju. Jekk il-bejgħ jew il-lokazzjoni tan-negozju jew ta’ parti min-negozju jkunu pendenti (§ 117(1), numru 1, tal-IO), dejjem irid jinħatar kumitat tal-kredituri. Dan iservi sabiex jissorvelja u jassisti lill-amministratur tal-insolvenza (§ 89(1) tal-IO). L-amministratur jeħtieġlu jikkonsulta mal-kumitat tal-kredituri fir-rigward ta’ arranġamenti importanti (§ 114(1) tal-IO). Għal ċerti tranżazzjonijiet importanti (eż. il-bejgħ tan-negozju), il-kunsens tal-kumitat tal-kredituri huwa prekundizzjoni għall-validità.
Kumitat tal-kredituri jikkonsisti fi tliet sa seba’ membri. Il-ħatra ssir mill-qorti fuq mozzjoni tagħha stess jew wara li tiġi ppreżentata applikazzjoni. Mhux biss il-kredituri, iżda anki persuni fiżiċi jew ġuridiċi oħrajn jistgħu jinħatru bħala membri.
Assoċjazzjonijiet għall-protezzjoni tal-kredituri
Fil-prattika l-interessi tal-kredituri tal-insolvenza huma f’ħafna mill-każijiet irrappreżentati minn assoċjazzjonijiet għall-protezzjoni tal-kredituri (Gläubigerschutzverbände). Dawn l-assoċjazzjonijiet jippreżentaw il-pretensjonijiet, jattendu laqgħat u jeżerċitaw id-drittijiet tal-vot tal-kredituri tal-insolvenza li jirrappreżentaw fil-każ ta’ pjan ta’ ristrutturar. L-assoċjazzjonijiet għall-protezzjoni tal-kredituri jissorveljaw ukoll l-iżborżi mill-amministratur tal-insolvenza.
Fil-prinċipju, it-trustee f'falliment huwa meħtieġ jiddisponi l-oġġetti li jappartjenu għall-proprjetà tal-insolvenza barra mill-qorti, b’mod partikolari bil-bejgħ fis-suq miftuħ. Is-subbasta mill-qorti skont il-Kodiċi dwar l-Infurzar (Exekutionsordnung) isseħħ biss f’każijiet eċċezzjonali, fejn dan ikun deċiż mill-qorti tal-insolvenza bħala tweġiba għal applikazzjoni mit-trustee f’falliment.
Bl-approvazzjoni tal-qorti tal-insolvenza, il-kumitat tal-kredituri jista’ jiddeċiedi li l-pretensjonijiet li l-infurzar tagħhom ma jkunx probabbli li jirnexxi b’mod adegwat, u oġġetti ta’ valur minuri, għandhom jiġu ċeduti lid-debitur għad-dispożizzjoni libera tad-debitur.
Pretensjonijiet ta’ insolvenza
Il-pretensjonijiet ta’ insolvenza (Insolvenzforderungen) huma l-pretensjonijiet ta’ kredituri li jkollhom pretensjonijiet pekunarji kontra d-debitur meta jinfetħu l-proċedimenti ta’ insolvenza (§ 51 tal-IO). Madankollu, l-imgħax fuq il-pretensjonijiet ta’ insolvenza mill-ftuħ tal-proċedimenti ta’ insolvenza, l-ispejjeż tal-parteċipazzjoni fil-proċedimenti ta’ insolvenza, il-multi għal reati ta’ kull xorta, kif ukoll pretensjonijiet relatati ma’ rigali u, fil-każ ta’ proċedimenti ta’ insolvenza, fuq il-patrimonju ta’ deċedut, kif ukoll pretensjonijiet li jirriżultaw minn legati, mhumiex pretensjonijiet ta’ insolvenza (§ 58 tal-IO).
Il-prinċipju ta’ trattament indaqs japplika fil-prinċipju għall-pretensjonijiet ta’ insolvenza. La l-awtoritajiet pubbliċi u lanqas l-impjegati ma jingħataw preferenza fil-proċedimenti ta’ insolvenza.
Madankollu, pretensjonijiet ta’ azzjonist għall-ħlas lura ta’ self minn azzjonist li jieħu post l-ekwità huma pretensjonijiet subordinati.
Jekk kreditur jixtieq li jinfeda mill-proprjetà tal-insolvenza, irid jippreżenta l-pretensjoni ta’ insolvenza tiegħu fil-proċedimenti ta’ insolvenza, anki jekk ikun hemm kawża pendenti jew jekk diġà tkun inqatgħet sentenza f’dan ir-rigward.
Pretensjonijiet fuq djun imġarrba mill-patrimonju
Pretensjonijiet fuq djun imġarrba mill-patrimonju tal-insolvenza (Massenforderungen) huma talbiet espressament elenkati fil-Kodiċi li jirriżultaw biss wara l-ftuħ ta’ proċedimenti ta’ insolvenza. Il-pretensjonijiet fuq id-djun imġarrba mill-patrimonju jridu jiġu ssodisfati mill-patrimonju fuq bażi preferenzjali, jiġifieri qabel ma jiġu ssodisfati l-kredituri ta’ insolvenza (§ 47 (1) IO). It-tali l-aktar pretensjonijiet importanti huma (§ 46(1) tal-IO):
l-ispejjeż tal-proċedimenti ta’ insolvenza;
l-iżborż assoċjat mal-preservazzjoni, mal-amministrazzjoni u mal-ġestjoni tal-proprjetà tal-insolvenza;
il-miżati pubbliċi kollha relatati mal-patrimonju, jekk u sa fejn iċ-ċirkustanzi li jiskattaw il-miżata jimmaterjalizzaw wara li jinfetħu l-proċedimenti ta’ insolvenza;
pretensjonijiet minn impjegati għar-remunerazzjoni regolari għal perjodi wara li jinfetħu l-proċedimenti ta’ insolvenza;
pretensjonijiet għat-twettiq ta’ kuntratti bilaterali li daħal fihom l-amministratur tal-insolvenza;
pretensjonijiet li jirriżultaw minn atti legali mill-amministratur tal-insolvenza;
pretensjonijiet li jirriżultaw mill-arrikkiment tal-proprjetà tal-insolvenza mingħajr raġuni valida;
pretensjonijiet li jirriżultaw mit-terminazzjoni ta’ relazzjoni tax-xogħol, jekk din tkun daħlet fis-seħħ matul il-proċedimenti ta’ insolvenza.
Il-pretensjonijiet għal djun imġarrba mill-patrimonju ma għandhomx għalfejn jiġu ppreżentati fil-proċedimenti ta’ insolvenza. Jekk l-amministratur tal-insolvenza jirrifjuta li jissodisfa tali pretensjoni meta din tkun dovuta, f’dak il-każ il-kreditur inkwistjoni jista’ jinvoka l-pretensjoni permezz tal-qrati.
Il-pretensjonijiet ta’ insolvenza jridu jiġu ppreżentati bil-miktub quddiem il-qorti tal-insolvenza. Dawn iridu jiġu ppreżentati fil-munita nazzjonali (euro);
kull konverżjoni tal-munita sseħħ fid-data tal-ftuħ tal-proċedimenti ta’ insolvenza. Meta tiġi ppreżentata pretensjoni, ikun hemm bżonn li jiġu stipulati l-ammont tagħha u l-fatti li hija bbażata fuqhom, kif ukoll l-evidenza li tista’ tiġi pprovduta sabiex jingħataw provi għall-pretensjoni allegata. Il-kreditur irid ukoll jiddikjara jekk hemmx xi riżerva ta’ titolu għat-talba u liema assi jaqgħu taħt tali riżerva, u jekk hux qed tintalab tpaċija u, jekk iva, l-ammonti tal-pretensjonijiet reċiproċi eżistenti fid-data meta nfetħu l-proċedimenti ta’ insolvenza. Il-kreditur irid jipprovdi l-indirizz tal-posta elettronika u d-dettalji tal-kont bankarju tiegħu.
Il-pretensjonijiet jenħtieġ li jitressqu permezz tal-formolarju pprovdut fuq www.justiz.gv.at. Jekk il-kreditur iressaq pretensjoni mingħajr ma juża dan il-formolarju, il-pretensjoni trid xorta waħda tinkludi l-informazzjoni elenkata fil-formolarju.
Dan ir-Regolament tal-UE dwar l-Insolvenza japplika għal pretensjonijiet imressqa minn kredituri barranin. Hemm ipprovdut formolarju standard fir-Regolament ta’ Implimentazzjoni; jekk il-kreditur ma jużax dak il-formolarju, il-pretensjoni trid xorta waħda tinkludi l-informazzjoni elenkata fir-Regolament dwar l-Insolvenza.
Il-pretensjonijiet ta’ insolvenza jridu jiġu ppreżentati fil-limitu ta’ żmien għall-preżentazzjoni ta’ pretensjonijiet, li huwa indikat fid-digriet tal-insolvenza. Jekk kreditur jippreżenta pretensjoni tard, il-kreditur jista’ ikollu jħallas l-ispejjeż assoċjati ta’ laqgħa għal verifika speċjali. Pretensjonijiet ippreżentati iktar tard minn 14-il jum qabel il-laqgħa għall-verifika tal-kontijiet finali mhumiex se jiġu kkunsidrati (§ 107(1), l-aħħar sentenza, tal-IO).
Jekk pretensjoni ppreżentata tiġi rikonoxxuta mill-amministratur tal-insolvenza u ma tiġix ikkontestata minn xi kreditur tal-insolvenza ieħor, din tiġi kkunsidrata bħala ammessa. Dan ifisser b’mod partikolari li l-kreditur tal-insolvenza jiġi kkunsidrat fid-distribuzzjoni.
Jekk pretensjoni ppreżentata tiġi kkontestata mill-amministratur tal-insolvenza jew minn kreditur tal-insolvenza, il-pretensjoni tista’ tiġi vverifikata fi proċedimenti ċivili biss tal-qorti. Jekk il-pretensjoni hijiex ikkunsidrata bħala ammessa fil-proċedimenti ta’ insolvenza jiddependi mill-eżitu ta’ dawn il-proċedimenti ċivili.
Id-distribuzzjoni tar-rikavati hija regolata fi §§ 128-138 tal-IO.
Il-pretensjonijiet għad-djun imġarrba mill-patrimonju tal-insolvenza għandhom jiġu ssodisfati permezz ta’ prijorità, segwiti mill-pretensjonijiet ta’ insolvenza.
Il-kredituri li l-pretensjonijiet tagħhom huma għal djun imġarrba mill-patrimonju jridu jiġu ssodisfati malli jiġu stabbiliti u jsiru dovuti l-pretensjonijiet tagħhom, mingħajr kunsiderazzjoni tal-istatus tal-proċedimenti. Jekk il-fondi disponibbli ma jkunux biżżejjed biex ikopru l-pretensjonijiet fuq djun imġarrba mill-patrimonju kollu, dawn iridu jiġu ssodisfati skont il-klassifikazzjoni li ġejja: (§ 47 tal-IO):
l-ispejjeż fi flus maħruġin bil-quddiem mill-amministratur tal-insolvenza;
l-ispejjeż l-oħrajn tal-proċedimenti;
l-ispejjeż maħruġin bil-quddiem minn parti terza sa fejn kien neċessarju sabiex ikunu koperti l-ispejjeż tal-proċedimenti;
il-pretensjonijiet tal-impjegati, sa fejn ma jkunux iggarantiti mill-Att dwar il-Garanzija tar-Remunerazzjoni tal-Insolvenza (Insolvenz-Entgeltsicherungsgesetz);
il-pretensjonijiet tal-impjegati li jirriżultaw mit-terminazzjoni ta’ relazzjoni tax-xogħol, sa fejn ma jkunux iggarantiti mill-Att dwar il-Garanzija tar-Remunerazzjoni tal-Insolvenza;
pretensjonijiet fuq djun imġarrba mill-patrimonju.
L-ammont li jifdal wara li jiġu ssodisfati bis-sħiħ dawk il-pretensjonijiet jrid jiġi distribwit bħala dividend lill-kredituri tal-insolvenza. Is-sodisfazzjon tal-kredituri tal-insolvenza ma jistax jinbeda qabel ma ssir il-laqgħa ta’ verifika ġenerali. Fil-prinċipju, l-amministratur tal-insolvenza jeħtieġlu jiddistribwixxi wara li jikkonsulta lill-kumitat tal-kredituri u fuq il-bażi tal-approvazzjoni tal-pjan ta’ distribuzzjoni mill-qorti tal-insolvenza.
Il-kredituri garantiti jieħdu preċedenza fuq il-kredituri tal-insolvenza u l-kredituri bi pretensjonijiet fuq djun imġarrba mill-patrimonju sakemm il-pretensjonijiet tagħhom ikunu koperti mill-proprjetà li sservi bħala garanzija (eż. kollateral). Kwalunkwe eċċess mir-rikavati mid-disponiment jiġi ttrasferit lill-proprjetà tal-insolvenza komuni (§ 48(1) u (2) tal-IO).
Pjan ta’ ristrutturar
Pjan ta’ ristrutturar (Sanierungsplan) huwa ftehim konkluż skont il-proċedimenti ta’ insolvenza bejn id-debitur u l-kredituri tal-insolvenza dwar it-tnaqqis u s-sospensjoni tal-ħlas tal-pretensjonijiet ta’ insolvenza u jintuża għas-saldu tad-djun. Jeħtieġ l-approvazzjoni tal-maġġoranza tal-kredituri u konferma mill-qorti tal-insolvenza. Jekk, fil-proċedimenti ta’ insolvenza, il-pjan ta’ ristrutturar propost mid-debitur jiġi approvat mill-maġġoranza tal-kredituri u l-pjan ta’ ristrutturar jiġi kkonfermat mill-qorti tal-insolvenza, id-debitur jiġi rilaxxat minn djun li jaqbżu d-dividend tal-pjan ta’ ristrutturar.
Fil-prinċipju, id-debitur jista’ jikkonkludi pjan ta’ ristrutturar fi kull forma ta’ proċedimenti ta’ insolvenza, jiġifieri mhux biss fir-riorganizzazzjoni, iżda anki fi proċedimenti ta’ falliment (il-proċedimenti ta’ falliment mhumiex immirati primarjament lejn ir-realizzazzjoni tal-assi u l-qsim; minflok, fi proċedimenti ta’ falliment ukoll, jenħtieġ li l-ewwel jiġi eżaminat jekk huwiex possibbli pjan ta’ ristrutturar).
Fi pjan ta’ ristrutturar, id-debitur irid jagħmel offerta lill-kredituri tal-insolvenza sabiex fi żmien sentejn iħallas mill-inqas 20 % tal-pretensjonijiet ta’ insolvenza. Fil-każ ta’ persuni fiżiċi li ma jmexxux negozju, il-perjodu ta’ ħlas jista’ jitla’ sa ħames snin. L-intitolamenti tas-segregazzjoni jew tal-kredituri ta’ saldu separat ma jistgħux ikunu affettwati mill-pjan ta’ ristrutturar. Il-kredituri bi pretensjonijiet fuq djun imġarrba mill-patrimonju tal-insolvenza għandhom jiġu ssodisfati b’mod sħiħ, u l-kredituri ta’ insolvenza jridu bħala regola jirċievu trattament ugwali.
Il-proċedimenti ta’ insolvenza huma magħrufin bħala proċedimenti ta’ riorganizzazzjoni jekk diġà jkun jeżisti pjan ta’ ristrutturar meta jinfetħu l-proċedimenti.
Proċedimenti ta’ saldu tad-djun
Pjan ta’ ristrutturar mhuwiex disponibbli biss għal negozji u għal persuni ġuridiċi, iżda anki għal persuni fiżiċi li ma jmexxux negozju. Jekk ma jinkiseb ebda pjan ta’ ristrutturar matul il-proċedimenti ta’ saldu tad-djun, l-assi tad-debitur jiġu realizzati. L-għażliet ulterjuri ta’ solliev ta’ dejn huma l-pjan ta’ ħlas (Zahlungsplan) u, fin-nuqqas ta’ dan, il-proċedura ta’ imposta (Abschöpfungsverfahren). Pjan ta’ ħlas huwa forma speċjali ta’ pjan ta’ ristrutturar. Id-differenza ewlenija tirrigwarda n-nuqqas ta’ dividend minimu speċifiku.
Jekk il-kredituri ma japprovawx pjan ta’ pagament, il-qorti trid tiddeċiedi dwar rikors mid-debitur għal proċedura ta’ imposta bir-rilaxx mid-djun residwi. L-approvazzjoni tal-kredituri mhijiex neċessarja f’dan il-każ. Is-sehem tal-introjtu mhux eżenti jiġi prelevat l-ewwel. Id-debitur irid jassenja pretensjonijiet (tas-salarju) korrispondenti għal seba’ snin lil trustee tal-kredituri. Mal-iskadenza tal-kuntratt ta’ ċessjoni, il-qorti trid tagħlaq proċedura ta’ imposta li tkun għadha miftuħa u, fl-istess ħin, tiddikjara li d-debitur jiġi rilaxxat minn kull dejn mhux imħallas li jkun baqa’ mal-kredituri tal-insolvenza (rilaxx minn djun residwi, Restschuldbefreiung).
Għeluq tal-proċedimenti ta’ insolvenza
Jekk il-qorti tal-insolvenza tikkonferma pjan ta’ ristrutturar (jew pjan ta’ ħlas), il-proċedimenti ta’ insolvenza jingħalqu meta d-deċiżjoni li tikkonferma l-pjan ssir finali. Imbagħad isegwi wkoll għeluq awtomatiku tal-proċedimenti ta’ insolvenza ladarba finalment tiġi istitwita proċedura ta’ imposta.
Jekk ma jinkiseb ebda pjan ta’ ristrutturar jew ta’ ħlas, il-proċedimenti ta’ insolvenza jingħalqu mill-qorti tal-insolvenza permezz ta’ deċiżjoni, ladarba tiġi pprovduta evidenza tat-tlestija tad-distribuzzjoni finali.
Il-proċedimenti ta’ insolvenza jridu jingħalqu wkoll jekk il-kredituri kollha - kredituri tal-insolvenza u kredituri bi pretensjonijiet fuq djun imġarrba mill-patrimonju - jaqblu bejniethom, jew jekk jinstab matul il-kors tal-proċedimenti ta’ insolvenza li l-assi mhumiex biżżejjed sabiex ikopru l-ispejjeż tal-proċedimenti ta’ insolvenza.
Deċiżjonijiet dwar l-għeluq tal-proċedimenti ta’ insolvenza huma ppubbblikati fil-bażi ta’ data tal-proċedimenti ta’ insolvenza (Insolvenzdatei).
Bħala riżultat tal-għeluq finali tal-proċedimenti ta’ insolvenza, id-debitur jerġa’ jikseb is-setgħa sħiħa ta’ disponiment fir-rigward tal-assi tiegħu (ħlief jekk tiġi istitwita proċedura ta’ imposta); is-setgħat tal-amministratur tal-insolvenza jintemmu. Barra minn hekk, id-debitur għal darb’oħra jikseb kapaċità mingħajr restrizzjoni li jieħu passi legali u li jittieħdu passi legali kontrih. Isseħħ bidla statutorja tal-parti, f’kawżi pendenti, mill-patrimonju għad-debitur. F’ċerti setturi, id-debitur jista’ jopera negozju mill-ġdid biss soġġett għal restrizzjonijiet amministrattivi (eż. skont ir-regolamenti dwar il-kummerċ (Gewerbeordnung)) jew għal restrizzjonijiet professjonali (eż. skont l-Ordni dwar l-Avukati (Rechtsanwaltsordnung)). Preġudizzju intenzjonali għall-kredituri jġorr b’mod partikolari l-possibbiltà ta’ pieni kriminali.
Sa fejn il-proċedimenti ta’ insolvenza ma jintemmux bir-rilaxx mid-dejn (bħala riżultat ta’ pjan ta’ ristrutturar, ta’ pjan ta’ ħlas jew ta’ rilaxx mid-dejn residwu wara proċedura ta’ imposta), il-kredituri tal-insolvenza huma liberi li jagħmlu pretensjoni addizzjonali wara l-għeluq finali tal-proċedimenti ta’ insolvenza, jiġifieri issa jistgħu jerġgħu jasserixxu pretensjoni residwa mhux issodisfata fil-proċedimenti ta’ insolvenza permezz ta’ azzjoni legali jew permezz ta’ infurzar kontra l-eks debitur tal-insolvenza.
Il-varjanti ta’ proċedimenti ta’ insolvenza li fihom ikun hemm rilaxx minn djun residwi, min-naħa l-oħra, għandhom l-effett li l-pretensjoni residwa li taqbeż id-dividend hija biss obbligu imperfett ( Naturalobligation), jiġifieri dejn mingħajr obbligazzjoni, li jista’ jitħallas iżda li ma jistax jiġi infurzat.
L-ispejjeż tal-proċedimenti ta’ insolvenza jridu jiġġarrbu mill-proprjetà tal-insolvenza.
Jekk ma jkunx hemm biżżejjed assi biex ikopru l-ispejjeż, il-proċedimenti ta’ insolvenza xorta waħda jridu jinfetħu jekk il-kreditur li jippreżenta l-applikazzjoni jħallas ammont sabiex ikopri l-ispejjeż permezz ta’ avvanz. Il-pretensjoni ta’ rimborż mill-kreditur tieħu preċedenza fuq il-pretensjonijiet oħrajn fuq djun imġarrba mill-patrimonju. (§ 46, numru 1, tal-IO).
Atti legali mid-debitur qabel il-ftuħ tal-proċedimenti ta’ insolvenza
Ċerti atti legali li jkunu twettqu qabel ma nfetħu l-proċedimenti ta’ insolvenza u li huma ta’ ħsara għall-kredituri, huma annullabbli (§§ 27 et seq. tal-IO). Kemm aspetti legali pożittivi kif ukoll ommissjonijiet li jikkonċernaw l-assi tad-debitur jistgħu jiġu kkontestati. Il-prerekwiżit għal kontestazzjoni b’suċċess huwa li l-effett tat-tranżazzjoni legali li se tiġi kkontestata kien ta’ ħsara għall-kredituri tal-insolvenza. Dan huwa l-każ jekk l-att legali kkaġuna telf ta’ sodisfazzjon għall-kredituri l-oħrajn, pereżempju billi tnaqqsu l-assi jew żdiedu l-obbligazzjonijiet. Kundizzjoni oħra għal kontestazzjoni b’suċċess hija li, bħala riżultat tal-kontestazzjoni, il-prospetti għas-sodisfazzjon tal-kredituri jitjiebu. Minbarra dawn il-kundizzjonijiet ġenerali, iridu jiġu ssodisfati l-karatteristiċi ta’ waħda mis-sitwazzjonijiet li ġejjin għall-kontestazzjoni ta’ att legali:
L-annullabbiltà minħabba intenzjoni ta’ ħolqien ta’ żvantaġġ għall-kredituri (§ 28, numri 1-3, tal-IO)
Jekk id-debitur ikun aġixxa bl-intenzjoni li joħloq żvantaġġ għall-kredituri u l-parti terza kienet taf b’dan, l-annullabbiltà tkopri perjod ta’ għaxar snin qabel il-ftuħ tal-proċedimenti ta’ insolvenza (§ 28, numru 1, tal-IO). Jekk in-nuqqas ta’ sensibilizzazzjoni dwar l-intenzjoni li l-kredituri jiġu żvantaġġati kien biss negliġenti, il-kontestazzjoni hija limitata għal perjodu ta’ sentejn qabel il-ftuħ tal-proċedimenti ta’ insolvenza.
Annullabbiltà minħabba tberbiq tal-assi (§ 28, numru 4, tal-IO)
Kuntratti ta’ xiri, ta’ skambju u ta’ provvista konklużi fl-aħħar sena qabel il-ftuħ tal-proċedimenti ta’ insolvenza huma annullabbli jekk ikunu kkawżaw tberbiq tal-assi li jagħmel ħsara lill-kredituri, u l-parti l-oħra kienet jew missha kienet taf b’dan.
Annullabbiltà minħabba disponimenti mingħajr ħlas (§ 29 tal-IO)
Id-disponimenti mingħajr ħlas mid-debitur imwettqin fis-sentejn ta’ qabel il-ftuħ tal-proċedimenti ta’ insolvenza huma annullabbli.
Annullabbiltà minħabba trattament preferenzjali (§ 30 tal-IO)
Iċ-ċirkustanza tippermetti l-annullabbiltà ta’ ċerti atti legali li bihom kreditur jingħata trattament preferenzjali fuq l-oħrajn. Kundizzjoni għall-annullabbiltà hija t-twettiq tal-att fi żmien l-aħħar sena qabel il-ftuħ tal-proċedimenti ta’ insolvenza. Fl-istess ħin, hija kundizzjoni li l-insolvenza jew id-dejn eċċessiv iridu tkun diġà seħħet, jew inkella rikors għall-ftuħ tal-proċedimenti ta’ insolvenza jkun diġà tressaq, jew inkella l-att irid ikun seħħ fl-aħħar 60 jum qabel il-ftuħ tal-proċedimenti ta’ insolvenza. Jekk il-kreditur ma kienx intitolat li jitlob sodisfazzjon jew sigurtà skont it-termini tar-relazzjoni legali rilevanti, jew mhux f’dik il-forma jew f’dak il-ħin (inkongruente Deckung), ma hemmx aktar kondizzjonijiet relatati ma’ intenzjoni jew għarfien. Jekk il-parti l-oħra kienet tabilħaqq intitolata li titlob is-sodisfazzjon jew is-sigurtà f’dik il-forma jew f’dak il-ħin (kongruente Deckung ), l-att jista’ jkun ukoll annullabbli taħt § 30 IO. F’dak il-każ, l-annullabbiltà tirrikjedi li d-debitur ikun ħa ħsieb it-trattament preferenzjali u li l-parti l-oħra kienet taf jew missha kienet taf bl-intenzjoni.
Annullabbiltà minħabba l-għarfien dwar l-insolvenza (§ 31 tal-IO)
Din iċ-ċirkustanza tkopri ċerti atti legali li twettqu fis-sitt xhur ta’ qabel il-ftuħ tal-proċedimenti ta’ insolvenza u wara li sseħħ l-insolvenza (dejn eċċessiv), dment li l-parti l-oħra kienet taf jew mill-inqas missha kienet taf bl-insolvenza, bid-dejn eċċessiv jew bit-talba għall-ftuħ tal-proċedimenti. Prerekwiżit ieħor huwa li l-att legali jagħti garanzija jew sodisfazzjon lill-kreditur, jew li t-tranazzjoni legali tkun direttament detrimentali.
L-amministratur tal-insolvenza biss huwa intitolat li jikkontesta. Qabel dan, l-amministratur irid jikkonsulta l-kumitat tal-kredituri (§ 114 (1) IO). Il-kontestazzjoni trid issir permezz ta’ rikors għall-annullament (Klage), oġġezzjoni ((Einrede, § 43(1) tal-IO), oppożizzjoni (Widerspruch) fil-proċedimenti ta’ infurzar għat-twettiq, jew bi preżentazzjoni fil-proċedimenti ta’ insolvenza tal-oġġezzjoni għall-kontestazzjoni. Il-kontestazzjoni trid tiġi ppreżentata fi żmien sena mill-ftuħ tal-proċedimenti ta’ insolvenza, inkella l-pretensjoni tiskadi. Din l-iskadenza tista’ tiġi estiża jekk l-amministratur tal-insolvenza u l-isfidant għall-kontestazzjoni jaqblu, iżda darba biss u biss għal tliet xhur jew anqas (§ 43 (2) IO.
Atti legali mid-debitur wara l-ftuħ tal-proċedimenti ta’ insolvenza
Sakemm id-debitur ma jkunx intitolat li jibqa’ fil-pussess, l-atti legali mid-debitur imwettqa wara l-ftuħ tal-proċedimenti ta’ insolvenza, u li jaffettwaw il-patrimonju tal-insolvenza, fil-prinċipju ma jibqgħux validi fir-rigward tal-kredituri tal-insolvenza (§ 3 (1) IO). Din hija kwistjoni ta’ nuqqas ta’ infurzabbiltà. Id-debitur jista’ jidħol f’obbligi kuntrattwali anki wara l-ftuħ tal-proċedimenti ta’ insolvenza, iżda pretensjonijiet li jirriżultaw minn dawn l-obbligi ma jistgħux jiġu asseriti għad-detriment tal-kredituri tal-insolvenza qabel l-għeluq tal-proċedimenti ta’ insolvenza. Madankollu, l-amministratur tal-insolvenza jista’ idaħħal fis-seħħ tali tranżazzjonijiet billi japprovahom b’mod retrospettiv.